Document ID: 32012D0282

DECIZIA DE PUNERE ÎN APLICARE A COMISIEI
din 22 mai 2012
de modificare a Deciziei 2008/425/CE în ceea ce privește cerințele comune privind prezentarea de către statele membre a unor programe naționale pentru eradicarea, controlul și monitorizarea anumitor boli ale animalelor și zoonoze în vederea finanțării de către Uniune
[notificată cu numărul C(2012) 3193]
(Text cu relevanță pentru SEE)
(2012/282/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Decizia 2009/470/CE a Consiliului din 25 mai 2009 privind anumite cheltuieli în domeniul veterinar (1), în special articolul 27 alineatul (10),
întrucât:
(1)
Decizia 2009/470/CE stabilește procedurile care reglementează contribuția financiară a Uniunii la programele de eradicare, combatere și monitorizare a bolilor animalelor și a zoonozelor.
(2)
Decizia 2009/470/CE prevede că, în fiecare an, până la 30 aprilie cel târziu, statele membre prezintă Comisiei programele anuale sau multianuale a căror lansare este prevăzută pentru anul următor și pentru care doresc să primească o contribuție financiară din partea Uniunii. În conformitate cu respectiva decizie, urmează a fi instituită o măsură financiară a Uniunii prin care să se ramburseze cheltuielile pe care le suportă statele membre pentru finanțarea programelor naționale de eradicare, combatere și monitorizare a bolilor animale și a zoonozelor prevăzute în anexa la decizia menționată.
(3)
Decizia 2008/425/CE a Comisiei din 25 aprilie 2008 de stabilire a cerințelor comune privind prezentarea de către statele membre a unor programe naționale pentru eradicarea, controlul și monitorizarea anumitor boli ale animalelor și zoonoze în vederea finanțării comunitare (2) prevede că statele membre care doresc să obțină o contribuție financiară din partea Uniunii pentru programele naționale de eradicare, monitorizare și control al anumitor boli ale animalelor depun cereri care cuprind anumite informații prevăzute în anexele I-V la decizia respectivă.
(4)
Regulamentul (CE) nr. 999/2001 al Parlamentului European și al Consiliului din 22 mai 2001 de stabilire a unor reglementări pentru prevenirea, controlul și eradicarea anumitor forme transmisibile de encefalopatie spongiformă (3) prevede că statele membre elaborează programe anuale de monitorizare a encefalopatiei spongiforme transmisibile la bovine, ovine și caprine. Regulamentul a fost modificat de mai multe ori de la adoptarea Deciziei 2008/425/CE în ceea ce privește normele referitoare la activitățile de monitorizare și eradicare cofinanțate în cadrul programelor.
(5)
Decizia 2010/367/UE a Comisiei din 25 iunie 2010 privind punerea în aplicare de către statele membre a unor programe de supraveghere a gripei aviare la păsările de curte și păsările sălbatice (4) a fost adoptată ținând seama de experiența și cunoștințele științifice dobândite de la adoptarea Deciziei 2007/268/CE (5) a Comisiei. Decizia 2007/268/CE a fost abrogată prin Decizia 2010/367/UE. Decizia 2008/425/CE ar trebui actualizată pentru a lua în considerare aceste modificări, în special pe cele referitoare la obiectivele programelor de supraveghere.
(6)
În plus, pentru îmbunătățirea în continuare a procesului de depunere, evaluare și aprobare a programelor naționale, statele membre ar trebui să depună cererile online începând de la 1 ianuarie 2013 pentru programele care intră sub incidența cerințelor cuprinse în anexele I-IV la Decizia 2008/425/CE. Prin urmare, structura anexelor în cauză ar trebui adaptată în vederea depunerii și prelucrării electronice a datelor.
(7)
În consecință, ar trebui modificate cerințele comune privind prezentarea de către statele membre a cererilor de finanțare de către Uniune a programelor naționale de eradicare, control și monitorizare a anumitor boli ale animalelor și zoonoze prevăzute în anexele I-IV la Decizia 2008/425/CE, astfel încât acestea să fie coerente cu amendamentele la legislația relevantă a Uniunii și compatibile cu sistemul de depunere online. Din motive de claritate, anexele I-IV la Decizia 2008/425/CE ar trebui înlocuite cu textul prevăzut în anexa la prezenta decizie.
(8)
Prin urmare, Decizia 2008/425/CE ar trebui să fie modificată în consecință.
(9)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Decizia 2008/425/CE se modifică după cum urmează:
1.
Se inserează următorul articol 1a:
„Articolul 1a
Începând de la 1 ianuarie 2013, cererile prevăzute la articolul 1 literele (a)-(d) sunt prezentate de către statele membre pe cale electronică, utilizând formularele electronice standard corespunzătoare furnizate de Comisie.”
2.
Anexele I-IV se înlocuiesc cu textul din anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 22 mai 2012.

Labels: 5
0
6
12
15